Csorvás Város Önkormányzata

Pénzügyi-, Gazdasági- és Városfejlesztési

 Bizottságától

5920 Csorvás, Rákóczi u. 17.

**Tájékoztató**

**Csorvás Város Önkormányzatának Képviselő-testületéhez**

**Csorvás város lakóhelyi környezetének 2023. évi állapotáról**

Tisztelt Képviselő-testület!

A környezet védelmének általános szabályairól szóló 1995. évi. LIII. törvény 51. § (3) bekezdése rendelkezik arról, hogy a lakóhelyi környezet állapotának alakulásáról a települési önkormányzat szükség szerint, de legalább évente tájékoztatja a lakosságot. A tájékoztatót Csorvás Város Önkormányzata Képviselő-testületének és szerveinek Szervezeti és Működési Szabályzatáról szóló 5/2015. (III.20.) önkormányzati rendelete alapján Csorvás Város Önkormányzatának Pénzügyi-, Gazdasági- és Városfejlesztési Bizottsága nyújtja be előterjesztésként a Képviselő-testületnek. A tájékoztató környezeti elemenként tárja fel az adott évre vonatkozó legaktuálisabb környezeti témákat, feladatokat.

Magyarország kistájainak katasztere alapján Csorvás környéke a Békési-Hát kistájba sorolható. Területe 9018 ha. A város állandó lakosainak száma 2023. január 1-jén 4724 fő. (2022: 4743 fő)

A települési környezet védelme érdekében végzett, illetve végzendő helyi feladatok az alábbiak szerint csoportosíthatók:

a) A környezet védelmét szolgáló jogszabályok végrehajtása és a hatáskörbe tartozó hatósági feladatok ellátása;

b) önkormányzati rendeletalkotás a környezetvédelmi feladatok megoldása érdekében;

c) együttműködés a környezetvédelmi feladatokat ellátó hatóságokkal, szomszédos önkormányzatokkal, társadalmi szervezetekkel;

d) környezeti állapot évenkénti elemzése.

A környezetvédelemmel kapcsolatos szabályozást alapvetően négy törvény, nevezetesen a környezet védelmének általános szabályairól szóló 1995. évi LIII. törvény, a természet védelméről szóló 1996. évi LIII. törvény, a hulladékról szóló 2012. évi CLXXXV. törvény, és a vízgazdálkodásról szóló 1995. évi LVII. törvény, továbbá ezen törvények végrehajtási rendeletei teremtik meg.

A hivatkozott jogszabályokat és a települési sajátosságokat figyelembe véve készült el 2022- ben Csorvás város új környezetvédelmi programja, amely tartalmazza a legfontosabb intézkedési területeket is. A program Csorvás város honlapján ([www.csorvas.hu](http://www.csorvas.hu)) minden érdeklődő számára elérhető.

Területhasználatok

Csorvás település közigazgatási területe 90,18 km2, azaz 9018 ha, melyből a belterület 445 ha, a külterület 8573 ha. Zártkert nincs. Részletezve művelési áganként: a szántóterület nagysága 7888 ha, az erdőterület 146,8 ha, rét és legelő 4,4 ha, gyümölcsös 181 ha, kert 2 ha, nádas 7,6 ha, művelés alól kivett terület 342,1 ha. A mezőgazdasági földterületek nagy része művelt, a rétek kis kivételtől eltekintve gondozottak. A település egyes részein elkészített talajvizsgálatok is igazolják, hogy a terület talaja a csernozjom főtípusba sorolható, amely minőségileg megfelel a mezőgazdasági műveléshez.

Úthálózat

A belterületi önkormányzati utak közül 31,071 km kiépített, és 9,651 km kiépítetlen. Az utak minősége több szempontból is ütemezett javításokat igényel. Meg kell szüntetni a keletkező kátyúkat, el kell hárítani a vízelvezetést akadályoz körülményeket, meg kell oldani a pormentesítést, különösen a zúzott köves és a földes utcákban. Csorváson 6,017 km kerékpárút van, valamint 68,971 km járda, illetve gyalogút. A településen áthaladó állami közutak a 47-es számú főközlekedési út, és a 4431. jelű közút. Minden évben megtörténik az ütőkátyúk javítása, és évről évre gyarapodik a felújított, aszfaltozott utcák száma. 2021. évben önkormányzati beruházásban a Kossuth utca 540 m, az Ady utca 120 m hosszan, 2022-ben a Kossuth utca 148 m, a Batthyány utca 283 m és a Szántó-Kovács János utca 725 m hosszan lett felújítva. 2023-ban jelentős beruházás valósult meg a VP6-7.2.1.1-21 számú "Külterületi helyi közutak fejlesztése” pályázati támogatásból. A következő külterületi utak kerültek felújításra, építésre ill. stabilizálásra: a Csorvás, 065. hrsz.-ú út 47-es számú főút és Rudolf major közötti út 2800 méter hosszan (felújítás), a Csorvás, 062. hrsz.-ú Rudolf major és a 051-063/8. hrsz.-ú út közötti szakasza 520 méter hosszan (felújítás), a Csorvás, 070. hrsz.-ú földút 1800 méter hosszan (stabilizálás), Csorvás, 09. hrsz.-ú út Forrás tó bekötő útjáig 992,5 méter hosszan (útburkolat építés), a bekötő úttól a földút stabilizálása 680 méter hosszan, és a Csorvás, 011/46. hrsz-ú út földút stabilizálása 462,5 méter hosszan.

A külterületi utak stabilizálása és szilárd burkolattal való ellátása nem csak a mezőgazdasági célú közlekedés minőségének javulását eredményezi, hanem a talajerózió megelőzése szempontjából is nagy jelentőséggel bír. Az út melletti vízelvezető árkok létesítése és karbantartása csapadékos időszakban segít megelőzni, hogy a termő területeken belvíz alakuljon ki. A Rudolf majorhoz és a Forrás tóhoz vezető utak a mezőgazdasági célú használat mellett nagyszámú szabadidős tevékenységhez is jó közlekedési lehetőséget biztosítanak.

A nagy előrelépés mellett sajnos még mindig sok olyan külterületi út van az önkormányzat tulajdonában, amik az évenkénti karbantartás ellenére sem tudják megőrizni az állagukat, mert az út melletti árkokat beszántották, a termőterület az út széléig ér, vagy afölé is magasodik, a víz az útra szivárog, így csapadékszegény időszakban is nehezíti az úton való közlekedést. Külön gond, hogy a mezőgazdasági gépek hatalmas nyomvályúkat hagynak az út felületén.

Potenciális szennyező források

A település külterületén, annak ellenére, hogy nincs illegális hulladéklerakó, elszórtan található elhagyott hulladék. Csorvás közigazgatási területén ismert, mentesítést igénylő talajszennyeződés nincs.

Tájsebek

Működő, illetve lezárt bánya a település közigazgatási határain belül nincs.

Hulladékgazdálkodás, hulladékgyűjtés

Csorvás Város Önkormányzata Képviselő-testületének a hulladékgazdálkodási közszolgáltatásról szóló 5/2014.(IV.30.) önkormányzati rendelete határozza meg a város közigazgatási területén belüli, a települési szilárd hulladékkal kapcsolatos hulladékgazdálkodási közszolgáltatást, annak igénybevételi módját és feltételeit. Csorvás területén kommunális szilárd hulladéklerakó nem üzemel. A DAREH Bázis Nonprofit Zrt. jelentős eszközállománnyal és létszámmal 2016-tól végzi a megye területén a hulladékszállítási tevékenységet. A Délkelet-Alföld Regionális Hulladékgazdálkodási Rendszer Létrehozását Célzó Önkormányzati Társulás által működtetett hulladékkezelési rendszeren belül- az Uniós előírásoknak megfelelően - kiemelten fontos szerepet kap a közvetlenül az ingatlanoknál képződő hulladékok szelektálása, a szelektíven gyűjtött hulladékok szállítása, előkezelése, a minél teljesebb körű újrahasznosítása, így biztosítva a lerakóba beszállított hulladékmennyiség minimalizálását. Mind a lombhulladék, mind a szelektíven gyűjtött hulladék lakosságtól való begyűjtése havonta házhoz menő rendszerben történik. A település tisztasága érdekében évente (előzetesen egyeztetett időpontban) két alkalommal lomtalanítás van, melynek keretében elszállítják a szervezett szemétszállítás körében nem elszállítható, a háztartásokban képződött felesleges nagydarabos hulladékot, a veszélyes hulladék kivételével. A Városháza udvarán szelektíven gyűjthető az üveghulladék és 2021. évtől a hulladékolaj is. 2023-ban már negyedik alkalommal szervez az önkormányzat elektronikai hulladékgyűjtést.

A 2023. év az önkormányzati hulladékgazdálkodásban is jelentős változást hozott. A hulladékról szóló 2012. évi CLXXXV. törvény határozta meg a hulladékgazdálkodással kapcsolatban a települési önkormányzatokra vonatkozó szabályokat. Július 1-jétől megszűnt az önkormányzatok hulladékgazdálkodási alapfeladata, ezt koncessziós társaság vette át. A közszolgáltató cégek a Mohu Zrt. alvállalkozóiként látják el a hulladékgazdálkodási feladatokat. Közülük a Mohu által kiválasztott régiókoordinátorok és közreműködő alvállalkozók feladata, hogy a koncessziós társaság irányításával, és az általa meghatározott módon, az uniós és hazai szabályoknak megfelelően, előkezelésre minél alkalmasabb módon gyűjtsék a hulladékot, amely ezt követően újrafeldolgozásra kerülhet. Az önkormányzatok által eddig biztosított hulladékgazdálkodással kapcsolatos kedvezmények megmaradtak az új rendszerben is, azonban az új kedvezmények bevezetése a jövőben nem önkormányzati jogkör lesz, mivel a hulladékszolgáltatásra vonatkozó díjak megállapítása miniszteri jogkörbe került.

Az önkormányzat azonban szociális alapon a jövőben is hozzájárulhat – a saját forrásai terhére – a saját településén lakók hulladékszolgáltatási költségeinek viseléséhez, mert a törvény lehetővé teszi, hogy az önkormányzat átvállalhassa a díj egy részét vagy egészét.

A köztisztasági feladatellátás július 1. után is az önkormányzatok feladata és költsége maradt.

A külterületi illegális hulladéklerakatok keletkezésének megelőzése kiemelt feladat az ügyintézők számára. A lakossági jelzések és a saját észlelések segítségével a hulladék tulajdonosának kilétére rendszerint fény derül, és kötelezésre a szabálytalanul lerakott hulladékot is elszállítja a jogsértő. A lakott településrésztől távol eső, vagy a kevésbé forgalmas dűlőutak mentén az évek során elhelyezett, jórészt építési eredetű hulladéklerakatok felszámolása viszont olyan nagy probléma, amit csak pályázati forrás bevonásával lehet megoldani. A pályázat benyújtását nehezíti az a tény, hogy ezek a nagy kiterjedésű lerakatok alapos (és költséges!) szakmai vizsgálat hiányában meghatározhatatlan minőségű, osztályú, fajtájú és mennyiségű hulladékot tartalmaznak, ami a hulladéklerakó telepre szállításuk költségének még a becsléssel történő megállapítását is ellehetetleníti.

Talajvíz és ivóvízellátás

A településen az ivóvíz szolgáltató az Alföldvíz Zrt. Belterületen valamennyi lakóház tekintetében lehetőség van az ivóvízhálózatra csatlakozni, a kiépített hálózat 43,3 km. Az üzemelő közkifolyók száma 15 db, a tűzcsapok száma 34 db. Esetleges csőtörések idején a rekonstrukciós munkálatokat - a szakaszolásoknak köszönhetően – úgy lehet végezni, hogy csak a hiba bekövetkezésének közvetlen környezetében élőket érinti átmeneti ivóvízhiány.

Felszíni vizek, vízelvezetés

Csorváson a csapadékvíz elvezető-hálózat a település utcáinak kb. 50%-án van kiépítve. A meglévő hálózat 13,9 km hosszan nyíltárkos, 1,7 km a fedett. Az összegyűjtött csapadékvíz egy része még a gyűjtőrendszerben elszikkad, a többi a település belterületén található záportározókba kerül. A település rendelkezik vízjogi létesítési engedélyes tervvel korszerű csapadékvíz elvezető rendszer kiépítésére, ennek megvalósítása azonban anyagi forrásfüggő. A külterületen található a Dögös-Kákafoki és a Hajduér-Ottlakai csatorna, melyek potenciális befogadók. A csapadékvízelvezető - és gyűjtő hálózat megvalósulása esetén ezek a csatornák el tudják vezetni a várható csapadékvíz mennyiségét. Az árkok karbantartását a lakosság és az önkormányzat végzi.

Szennyvízkezelés

A településen az Alföldvíz Zrt. látja el a vezetékes szennyvízelvezetéssel és ártalmatlanítással kapcsolatos feladatokat. A városterületén a szennyvízcsatorna-hálózat elválasztott rendszerű, a szennyvíz nyomócsövön érkezik a szennyvíztisztító telepre. A település területén keletkező szennyvizek a hálózatba kerülve gravitációsan, illetve nyomás alatt jutnak a szennyvíz öblözeteknek megfelelő átemelőkbe. A városban keletkező szennyvizek tisztítását 500 m3/d, 5000 leé (lakos-egyenérték) kapacitású szennyvíztisztító telep biztosítja. A telep tisztítási technológiája: eleveniszapos rendszerű SBR technológia, az iszap teljes stabilizációjával, vegyszeres foszformentesítéssel, az iszap víztelenítésével és átmeneti tárolásával. A szennyvíztisztító telepre befolyó szennyvíz átlagos napi mennyisége 2021-ben 346 m3 (126.290 m3/év), szervesanyag-terhelése 4 231 leé volt.

Jelenleg Csorvás szennyvíztisztító telepének korszerűsítése van folyamatban, ami fejlesztéssel együtt valósul meg a KEHOP-2.2.2-15-2021-00156 számú projekt keretében. Csorvás Város Önkormányzata, csak mint Kedvezményezett szerepel a pályázatban. A státuszjelentések alapján az előkészítési fázis végső szakaszában tart a kivitelezés. Az elvégzendő feladatok közül megtörtént a terület megtisztítása, fakivágások, geodéziai és nyomvonal felmérések. Folyamatban van a hivatalos közútkapcsolat kiépítése, ami elengedhetetlen a kivitelezés következő fázisba lépéséhez. A kivitelező tájékoztatása alapján 2023. szeptember második felében kezdődnek meg az építési munkafolyamatok. A fejlesztés célja a szennyvíztisztítótelep tisztítási kapacitásának növelése, korszerű telep építése a meglévő helyén. A telep felújításához kapcsolódóan a csatornahálózat egy részének a rekonstrukciója is a projekt részét képezi, ami azzal is jár, hogy 2024. évben az átemelő szivattyúk és bizonyos hálózatrészek cseréje is fog megvalósulni.

A közcsatorna hálózatra nem csatlakozó ingatlanokból a szennyvíz döntő hányadát a talajba szikkasztják. Az így okozott szennyezés a csatornahálózat fejlesztésének és a rácsatlakozás növelésének eredményeként az elmúlt 15 évben szerencsére jelentősen csökkent.

Levegőminőség

A település környezetében légszennyező forrásként a településen áthaladó nagy forgalmú 47-es számú főút, valamint kis mértékben a település alacsony forgalmú közútjai tekinthetők. Ezen kívül a gyakran nyugati szélirányból érkező légmozgás, a mezőgazdasági területekről származó porterheléssel okozhat kellemetlenséget. Parlagfű okozta szennyezés egyre kevesebb alkalommal fordul elő, jellemzően a település külterületi részein.

Energiagazdálkodás

Az elektromos energiaszolgáltató a térségben az MVM Next Energiakereskedelmi Zrt. A lakásállományt meghaladja a villamosenergia-ellátottságot igénybevevő ingatlanok aránya, amit az ingatlanoknál előforduló többlet fogyasztói helyek és a külterületi, nem lakáscélú, de villamos energia ellátást igénylő ingatlanok indokolnak. Az önkormányzat évek óta igyekszik a középületek és az intézmények villamosenergia-ellátottságát megújuló energia felhasználásával biztosítani, ennek érdekében kerültek kiépítésre a hőszivattyús és a napelemes rendszerek. Lakossági szinten is egyre népszerűbbé válik az ingatlanok napelemmel vagy napkollektorral történő energia-ellátása.

Ezekből az adatokból a lakosság ilyen formában jelen levő ellátottságára nem lehet következtetni, ezért mértékadónak tekinthető a szolgáltató ellátottságra vonatkozó megállapítása, miszerint az ellátottság teljes körű. A gázszolgáltatást biztosító MVM Next Energiakereskedelmi Zrt. tájékoztatása alapján folyamatosan emelkedik a fogyasztók száma. Az elmúlt években az önkormányzat pályázati támogatás útján, illetve önerőből jelentős fejlesztéseket hajtott végre, melynek köszönhetően napelemekkel újult meg a Városháza, az óvoda mindkét működési helye és az idősek otthona épületének energiaellátó rendszere. Ezek a fejlesztések mind az épületek energiai szükségletének csökkentése érdekében történtek.

Zaj- és rezgésvédelem

A 47-es számú főközlekedési út burkolat-megerősítése és a párhuzamos kerékpárút elkészítése után javulás mutatkozik a Rákóczi és Békéscsabai utcák épületeit terhelő zaj- és rezgésterhelés tekintetében.

A zenét szolgáltató szórakozóhelyek részére a jegyző kérelemre zajkibocsátási határértéket határoz meg.

Települési zöldfelületek és természeti környezet

A település zöldterületeihez tartoznak a járdák és az úttestek közötti zöldsávok, melyeknek gondozása kétféle módon történik. Magántulajdon esetén az ingatlantulajdonosok végzik a fű nyírását, az előkertek gondozását, az önkormányzati területeken az önkormányzat végezteti el a rendszeres gondozást a sövények és a fasorok, a köztemető, és az egyéb zöldterületek tekintetében. A település közterületeinek, közparkjainak, és a köztemetőnek a tisztántartásáról az önkormányzat gondoskodik. A fűnyírás mellett a zöldhulladék, és a falevelek rendszeres összegyűjtésével, a virágágyások beültetésével, gondozásával biztosítja az önkormányzat a környezet elvárt színvonalú megjelenését. 2022-ben 30 db nyírfát telepített az önkormányzat a Sárgás-gödör park területére. A nagy méretű facsemetéket a Hatvanezer Fa Egyesület (5600 Békéscsaba, Ybl M. u. 14.) bocsátotta az önkormányzat rendelkezésére.

A település faállományának vizsgálata folyamatos, közvetlen tudomásszerzés, vagy a lakosság jelzései alapján helyszíni ellenőrzést tartunk (szükség esetén szakértő bevonásával) annak megállapítására, hogy a jelzett egyed tekintetében szükséges-e további intézkedés, az egyed kezelése, vagy végső megoldásként a veszélyes, elöregedett, sérült egyed kivágása.

Országszerte megfigyelhető és a mi városunkban sem kíméli az örökzöld fajokat, elsősorban a nyugati tuját (Thuja occidentalis) a megbetegedés, aminek jellemzője, hogy az egyedek levele megbarnul, fokozatosan az egész növény „kiszárad”. Ennek oka az, hogy a kontinensen nem őshonos tuják alkalmazkodtak valamelyest az itteni klímához, de Magyarországon egyre jellemzőbb a melegebb és szárazabb [időjárás](https://www.agraroldal.hu/idojaras-kifejezes.html), ami nem kedvez ezeknek a növényeknek, viszont a kártevőknek és a kórokozóknak igen. A klímaváltozás és az ezzel járó stressztényezők láthatóan megviselik ezeket az örökzöld növényeket, a kártevők pedig egyre inkább terjeszkednek és pusztítanak. A növénybetegségek esetében is nagyon fontos a megelőzés, tavasztól a lemosó [permetezés](https://www.agraroldal.hu/lemoso-permetezes-tavasszal.html)sel megelőzhetők a gombás megbetegedések. Fontos továbbá, hogy a beteg egyedeket el kell távolítani, elégetni minél hamarabb, mivel ezek megfertőzhetik a többi egyedet is.

Kérem, a Tisztelt Képviselő-testületet, vitassák meg az előterjesztést, és fogadják el azt.

Határozati javaslat

Csorvás Város Önkormányzata Képviselő-testületének

…/2023.(……)

határozata:

Csorvás Város Önkormányzatának Képviselő-testülete a lakóhelyi környezet állapotának alakulásáról szóló 2023. évitájékoztatót a jelen határozathoz csatolt előterjesztés szerinti tartalommal elfogadja.

Felelős: Baráth Lajos polgármester

Határidő: Értelem szerinti.

Csorvás, 2022. szeptember 15.

 Dr. Kaszai Balázs s.k.

 bizottsági elnök